钦定古今图书集成/方舆汇编/职方典/第1281卷 > 《九疑山图记》前人
## 钦定古今图书集成/方舆汇编/职方典/第1281卷 > 《九疑山图记》前人

九疑山方二千馀里，四州各近一隅，世称九峰相似，
望而疑之，谓之九疑。亦云舜登九峰，疑巳而悲。从臣
有作《九悲》之歌，因谓之九疑。九峰殊极高大，远望皆
可见也。彼如嵩、华之峻峙，衡岱之方广，在九峰之下，
磊磊然如布棋石者，可以百数。中峰之下，水无鱼鳖，
林无鸟兽，如蝉蝇之类，听之亦无。往往见大谷长川，
平田深渊，杉松百围，榕栝并之，青莎白沙，洞穴丹崖寒泉飞流，异竹杂华，回映之处，似藏人家。实有九水
出于山中，四水流灌于南海，五水北注，合为洞庭。若
度其高卑，比洞庭南海之岸直上可二三百里，不知
海内之山，如九疑者几焉？或曰：“若然者，兹山何不列
于五岳？”对曰：“五帝之前，封疆尚隘，衡”山作岳，已出荒
服。今九疑之南万里，臣妾国门，东望不见涯际，西行
几里，未尽边陲。当合以九疑为南岳，以昆仑为西岳。
衡华之辈，听逸者占为山居，封君表作园囿耳。但苦
当时议者拘限常情，牵引古制，不能有所改刱也。如
何？故图画九峰，略载山谷，传于好事，以旌异之。如山
中之往迹，峰洞之名称。为人所传说者。并随方题记。
庶几观者易知。时永泰丙午年也。